
Text rozhodnutia
Súd: Krajský súd Bratislava Spisová značka: 11Co/71/2015 Identifikačné číslo súdneho spisu: 1301899878 Dátum vydania rozhodnutia: 18. 06. 2015 Meno a priezvisko sudcu, VSÚ: JUDr. Blanka Podmajerská ECLI: ECLI:SK:KSBA:2015:1301899878.1 Uznesenie Krajský súd v Bratislave, v právnej veci navrhovateľky: J. N., D. D., H. XX, štátne občianstvo SR, zastúpená: Advokátska kancelária Ivan Syrový, s.r.o., Sartorisova 10, Bratislava, IČO: XX XXX XXX, proti odporkyni: N.. V. T., H. XX, D., štátne občianstvo SR, o odstránenie stavby a iné, o návrhu odporkyne na nariadenie predbežného opatrenia, na odvolanie odporkyne proti uzneseniu Okresného súdu Bratislava III zo dňa 07.10.2014, č.k. 14C/118/2001-120 , jednohlasne ( pomerom hlasov 3:0 ) takto r o z h o d o l : Uznesenie súdu prvého stupňa sa p o t v r d z u j e. o d ô v o d n e n i e : Predmetom daného konania je po procesných úkonoch účastníkov a súdu prvého stupňa : - návrh navrhovateľky na uloženie povinnosti odporkyni odstrániť stavbu, oplotenie z pozemku parc. č. XXXX/X, záhrady, zapísanej na LV č. XXXX, nachádzajúcej sa v katastrálnom území Vinohrady, obec Bratislava - m. č. Nové Mesto, okres Bratislava III, ktorý je vo vlastníctve navrhovateľky, a to v časti označenej vo vytyčovacom náčrte tvoriaceho prílohu č. 2 Znaleckého posudku č. X/XXXX vyhotoveného X.. X. X., od bodu 3 vzdialenosť od hranice pozemku 42 cm, cez bod 2 vzdialenosť od hranice pozemku 30 cm, cez bod 1 vzdialenosť od hranice pozemku 15 cm k bodu 121 - 564, a to do 30 dní od právoplatnosti rozsudku, - vzájomný návrh odporkyne o určenie, že hranica medzi pozemkami navrhovateľky parc. č. XXXX/X, parc. č. XXXX/X a pozemkom odporkyne parc. č. XXXX/X prebieha v zmysle vytyčovacieho náčrtu X.. N. D. zo dňa 27.10.1996 a geometrického plánu číslo XXXXXXXX - XXX/XX X.. N. D. z 12.11.1996 a o uložení povinnosti navrhovateľke umožniť odporkyni 1/ a 2/ renováciu ich oporného múru zo svojho pozemku parc. č. XXXX/X alebo z parc. č. XXXX/X. Súd prvého stupňa v napadnutom uznesení zamietol návrh odporkyne na nariadenie predbežného opatrenia zo dňa 27.09.2013 ( doručeného Najvyššiemu súdu SR dňa 10.10.2013), ktorým sa domáhala uložiť povinnosť navrhovateľke, aby nevykonávala na spornej hranici žiadne búracie a stavebné práce. Rozhodnutie právne odôvodnil § 102 ods.1, § 76 ods.1 písm. e/,f/ O.s.p. konštatujúc, že základným predpokladom nariadenia predbežného opatrenia je preukázanie potreby dočasne upraviť pomery medzi účastníkmi. Môže ísť o ňu iba vtedy, ak už bol určitý zásah do práva uskutočnený, ak došlo k jeho porušeniu, predbežné opatrenie nie je úpravou faktických pomerov medzi účastníkmi, má charakter provizórneho riešenia vzťahov medzi nimi, ak ide o naliehavú potrebu dočasne upraviť pomery účastníkov konania. Pokiaľ ide o nebezpečenstvo bezprostredne hroziacej ujmy, ohrozenie nároku musí byť konkrétne a oprávnený účastník ho musí navyše osvedčiť. S úd prvého stupňa po vyhodnotení skutkových okolností tvrdených odporkyňou v návrhu na nariadenie predbežného opatrenia a po zohľadnení skutkového stavu vyplývajúceho v danom štádiu konania zo spisu dospel k záveru, že odporkyňa nepreukázala intenzívne ohrozenie nárokov alebo vzťahov, ktoré sa ním majú chrániť. V prebiehajúcom konaní neosvedčila žiadne skutočnosti o naliehavej potrebe dočasnej úpravy a ani okolnosť, že navrhovateľka vykonáva búracie a stavebné práce na spornej hranici pozemkov. Zo zhodného vyjadrenia účastníkov mal súd prvého stupňa za osvedčené skutočnosti, že rozhodnutie Mestskej časti Bratislava - Nové Mesto č. Ú.-XX zo dňa 06.08.2013 ktorým stavebný úrad povolil stavbu „rekonštrukcia a dostavba rodinného domu“ na H. B.. Č.. XX D., na pozemku parc. č. XXXX/X, X, X, X v k. ú. Vinohrady pre stavebníka X.. J. N. nie je právoplatné a navrhovateľka na spornej hranici pozemkov účastníkov nevykonáva žiadne búracie ani stavebné práce. Na základe vyššie uvedených dôvodov dospel k záveru, že v danom prípade neboli splnené zákonné podmienky na nariadenie odporkyňou navrhovaného predbežného opatrenia. Proti uzneseniu podala v zákonnej lehote odvolanie odporkyňa poukazujúc na nedodržanie zákonom stanovenej lehoty súdom prvého stupňa pri rozhodovaní o navrhnutom predbežnom opatrení ( § 75 ods.4 O.s.p.), o ktorom zákonná sudkyňa rozhodla až po rozhodnutí o veci samej. V odvolaní zopakovala podstatné skutkové tvrdenia týkajúce sa predmetu sporu súvisiace s dohodou uzavretou s právnymi predchodcami navrhovateľky zo dňa 24.10.1996 o podmienkach výstavby oplotenia a s vytyčovaním právnej hranice medzi susediacimi pozemkami . Jej dva návrhy na predbežné opatrenie riešili zastavenie nezákonného konania stavebného úradu v rozpore so zákonom č. 71/1967 Zb. a porušenia aj vlastných rozhodnutí. Návrhy na predbežné opatrenia zákonná sudkyňa S.. A. Q. zamietla z dôvodu subjektívneho porušenia rovnosti účastníkov konania a nezákonnému umožneniu správcovi katastra a miestnej samospráve konať v rozpore s Ústavou SR pri odcudzení časti jej nehnuteľnosti. Odvolateľka napokon uviedla, že z dôvodu konania o búraní cudzích stavieb aj na cudzom pozemku ( ktoré je porušením § 88 ods.3 Stavebného zákona ) žiada vydať navrhnuté predbežné opatrenie skôr, ako navrhovateľka uskutoční na jej vlastníctve nenapraviteľné škody. Odvolací súd prejednal vec podľa § 212 ods. 1 O.s.p., bez nariadenia odvolacieho pojednávania podľa § 214 ods. 2 O.s.p. a dospel k záveru, že napadnuté uznesenie súdu prvého stupňa je vecne správne. Podľa § 102 ods. 1 O.s.p., ak treba po začatí konania dočasne upraviť pomery účastníkov, alebo zabezpečiť dôkaz, pretože je obava, že neskôr ho nebude možné vykonať alebo len s veľkými ťažkosťami, súd na návrh neodkladne vydá predbežné opatrenie, alebo zabezpečí dôkaz. Podľa § 76 ods. 1 písm. e/ a písm. f/ O.s.p. predbežným opatrením môže súd uložiť účastníkovi najmä, aby nenakladal s určitými vecami alebo právami, niečo vykonal, niečoho sa zdržal alebo niečo znášal. Odvolací súd ako prvoradé poznamenáva, že základnými predpokladmi pre vydanie predbežného opatrenia je osvedčenie aspoň základných skutočností potrebných pre záver o pravdepodobnosti nároku, ktorému sa má poskytnúť predbežná ochrana, ako aj osvedčenie naliehavej potreby dočasnej úpravy vzťahu medzi účastníkmi. Predbežné opatrenie nie je konečné rozhodnutie a jeho účelom je len dočasná úprava pomerov účastníkov, ktorá je výnimočným opatrením a má charakter provizórneho riešenia vzťahov medzi účastníkmi v prípade, ak bez okamžitej, i keď len dočasnej úpravy pomerov, by bolo právo účastníka navrhujúceho nariadiť predbežné opatrenie ohrozené, pričom nebezpečenstvo ujmy musí hroziť bezprostredne. Predbežné opatrenie nie je možné vydať len na základe tvrdení navrhovateľa bez toho, aby boli osvedčené aspoň také rozhodujúce skutočnosti, ktoré umožňujú záver o opodstatnenosti návrhu vo veci samej. Z hľadiska skutkového je preto nevyhnutným predpokladom úspešnosti návrhu na nariadenie predbežného opatrenia taký stupeň spoľahlivého osvedčenia základných skutkových okolností tvrdených v návrhu, pri ktorom možno dôvodne nadobudnúť presvedčenie o ich pravdivosti a na ich základe usudzovať s väčšou mierou pravdepodobnosti na vydanie priaznivého rozhodnutia vo veci samej. Pre potreby rozhodovania súdu o nariadení predbežného opatrenia nie je potrebné vykonávať dokazovanie na opodstatnenosť návrhu vo veci samej, súd vychádza z rozhodujúcich skutkových tvrdení uvádzaných v návrhu na nariadenie predbežného opatrenia, ktorým účastník odôvodňuje existenciu svojho nároku, s prihliadnutím na výsledky vykonaného dokazovania, pokiaľ sa už začalo vo veci samej konať. Splnenie zákonom stanovených podmienok pre nariadenie predbežného opatrenia musí preukázať účastník tohto úkonu , a to aj potrebu dočasnej úpravy pomerov, pod ktorou treba rozumieť stav vzťahov medzi účastníkmi, ktorý neznesenie odklad. Osvedčením ohrozenia budúceho výkonu rozhodnutia je také konanie/správanie druhého účastníka, dôsledkom ktorého je znižovanie jeho majetku, ktorý možno výkonom rozhodnutia postihnúť, alebo ktoré podstatnou mierou nepriaznivo ovplyvňuje jeho majetkové pomery. Odvolací súd sa po zhodnotení relevantných skutočností vzťahujúcich sa na vec zhodol s názorom súdu prvého stupňa, že v danom prípade nie sú splnené zákonné podmienky pre dočasnú úpravu vzťahov medzi účastníkmi konania navrhnutým predbežným opatrením postupom podľa § 102 ods. 1 O.s.p.. Odporkyňa pri podaní návrhu na nariadenie predbežného opatrenia a ani v ďalšom priebehu konania neosvedčila potrebu dočasnej úpravy pomerov medzi účastníkmi osvedčením bezprostredne hroziacej ujmy na jej právach. Navrhované nariadenie predbežného opatrenia odôvodnila tým, že stavebný úrad Mestskej časti Bratislava - Nové Mesto rozhodnutím č. Ú.-XX zo dňa 06.08.2013 povolil pre stavebníka X.. N. stavbu „Rekonštrukcia a dostavba rodinného domu“ na H. B.. Č.. XX D., na pozemku parc. č. XXXX/X, X, X, X v k. ú. Vinohrady (s uvedením, že rodinný dom so vstavanou dvojgarážou bude mať jedno polozapustené podzemné podlažie, dve nadzemné podlažia a zastrešený bude plochou strechou, rodinný dom o troch bytových jednotkách bude mať zastavanú plochu XXX,X m2, stavba bude napojená na verejné rozvody technického vybavenia územia, má byť dokončená najneskôr do septembra 2016 a so stavebnými prácami možno začať až po právoplatnosti rozhodnutia). Z dôvodu konania o búraní cudzích stavieb aj na cudzom pozemku ( ktoré je porušením § 88 ods.3 Stavebného zákona ) žiadala vydať navrhnuté predbežné opatrenie skôr, ako navrhovateľka uskutoční na jej vlastníctve nenapraviteľné škody. Z obsahu spisu vyplýva, že Okresný súd Bratislava III o veci samej rozhodol rozsudkom zo dňa 7.10.2014, č.k. 14C/118/2001-1270 v spojení s opravným uznesením Okresného súdu Bratislava III zo dňa 29.1.2015, č.k. 14C/118/2001-1328 tak, že : - odporkyni uložil povinnosť odstrániť stavbu, oplotenie z pozemku parc. č. XXXX/X, záhrady, zapísanej na LV. č. XXXX, nachádzajúcej sa v katastrálnom území Vinohrady, obec Bratislava - m. č. Nové Mesto, okres Bratislava III, ktorý je vo vlastníctve navrhovateľky a to v časti označenej vo vytyčovacom náčrte, ktorý tvorí prílohu č. 2 Znaleckého posudku č.X/XXXX vyhotoveného X.. X. X., od bodu 3 vzdialenosť od hranice pozemku 42 cm, cez bod 2 vzdialenosť od hranice pozemku 30 cm, cez bod 1 vzdialenosť od hranice pozemku 15 cm k bodu 121 - 564, a to do 30 dní od právoplatnosti rozsudku, - zamietol vzájomné návrhy odporkyne o určenie, že hranica medzi pozemkami navrhovateľky parc. č. XXXX/X, parc. č. XXXX/X a pozemkom odporkyne parc. č. XXXX/X prebieha v zmysle vytyčovacieho náčrtu X.. N. D. zo dňa 27.10.1996 a geometrického plánu číslo XXXXXXXX - XXX/XX X.. N. D. z 12.11.1996 a o uloženie povinnosti navrhovateľke umožniť odporkyni renováciu oporného múru zo svojho pozemku parc. č. XXXX/X alebo z parc. č. XXXX/X, - navrhovateľke uložil povinnosť zaplatiť trovy štátu v sume XXX,XX Eur a odporkyni rovnakú povinnosť v sume XXX,XX Eur , v oboch prípadoch na účet Okresného súdu Bratislava III ,do troch dní od právoplatnosti rozsudku, - deklaroval, že o trovách konania súd rozhodne až po právoplatnosti rozhodnutia vo veci samej. Označený rozsudok vo veci samej nie je doposiaľ v dôsledku odvolania podaného odporkyňou právoplatný. Z obsahu spisu ďalej vyplýva, že rozhodnutie stavebného úradu Mestskej časti Bratislava - Nové Mesto rozhodnutím č. Ú.-XX zo dňa 06.08.2013, ktorým bola povolená pre stavebníka X.. N. stavba „Rekonštrukcia a dostavba rodinného domu“ na H. B.. Č.. XX D., na pozemku parc. č. XXXX/X, X, X, X v k. ú. Vinohrady“ nie je doposiaľ právoplatné. Vychádzajúc z takto zisteného skutkového stavu veci vyplývajúceho z obsahu spisu a za stavu, kedy v predošlom odseku označené rozhodnutie stavebného úradu nie je v dôsledku odvolania podaného odporkyňou zo dňa 4.9.2013 doposiaľ právoplatné a kedy je z obsahu spisu nesporné, že navrhovateľka túto skutočnosť rešpektuje a na spornej hranici pozemkov nevykonáva žiadne búracie a stavebné práce, odvolací súd konštatuje, že odporkyňa v danom štádiu konania dostatočne nepreukázala základné podmienky pre nariadenie navrhovaného predbežného opatrenia. Okolnosť, že súd prvého stupňa nerozhodol o návrhu odporkyne na nariadenie predbežného opatrenia doručeného súdu dňa 10.10.2013 v lehote určenej v § 75 ods.4 O.s.p., nemá žiaden vplyv na správnosť záverov prijatých súdom prvého stupňa pri posudzovaní označeného návrhu odporkyne. Odvolací súd sa pri posudzovaní odvolania odporkyne proti označenému uzneseniu súdu nezaoberal ani námietkami odporkyne smerujúcimi proti vecnej a právnej správnosti rozsudku Okresného súdu Bratislava III zo dňa 7.10.2014, č.k. 14C/118/2001-1270 v spojení s opravným uznesením Okresného súdu Bratislava III zo dňa 29.1.2015, č.k. 14C/118/2001-1328 a týmito sa bude zaoberať pri prejednaní odvolania podaného odporkyňou proti rozhodnutiu vo veci samej. O náhrade trov odvolacieho konania v zmysle § 145 O.s.p. v spojení s § 151 ods.3, § 224 ods.4 rozhodne súd prvého stupňa v rozhodnutí o trovách konania. Poučenie: Proti tomuto uzneseniu odvolanie nie je prípustné.

